Old Mutual skors hoofPeter Moyo. (Foto: Old Mutual) Die finansiëledienstegroep Old Mutual het sy uitvoerende hoof, Peter Moyo, met onmiddellike inwerkingtreding geskors. Moyo was die hoof van Old Mutual Limited, asook Old Mutual Life Assurance Company Limited. Die maatskappy sê in ŉ verklaring die raad het verskeie vergaderings met Moyo gehad, waarna tot die slotsom gekom is dat daar ŉ wesenlike “vertrouensbreuk” tussen hom en die raad ontstaan het. “Die raad het gevolglik besluit om die uitvoerende hoof onmiddellik te skors.” Ian Williamson, Old Mutual se hoofbedryfsbeampte, gaan intussen in die pos waarneem, het die maatskappy in ŉ kort verklaring aan sy aandeelhouers gesê. Geen verdere besonderhede is bekend gemaak nie.